Eva Kjer Hansen (V), 2010-02-11:
Det er en uændret genfremsættelse af B 5 og i øvrigt tidligere af B 138, som blev førstebehandlet i november 2006.
Der vil jeg bare oplyse om, at i 2009 indførte jeg en ophugningsordning for at få de mest brændstofforbrugende fartøjer ud af fiskeriet som led i gennemførelsen af EU's brændstofpakke for fiskeriet.
Bortset fra den særlige ordning har der ikke været afsat midler til ophugning siden 2006.
Så jeg kan jo starte debatten med at konstatere, at SF med det her forslag viser, at man er et parti, der er placeret i hængekøjen.
I hvert fald har man forsømt eller glemt eller ikke villet opdatere sig i forhold til, hvad der er sket i mellemtiden.
Vi står faktisk med et beslutningsforslag, som er overflødigt, for det, der jo efterlyses, er især en miljømærkningsordning.
Det findes der allerede.
Det findes der i privat regi.
Der er internationale ordninger, og jeg synes sådan set også, at det er det helt rigtige, at de her mærkningsordninger udspringer af, at der er et ønske fra erhvervets og forbrugernes side om netop at få en miljømærkning.
Og når det allerede findes, er der ingen grund til, at vi offentligt skal gå ind og etablere et nyt og tungt bureaukratisk system.
Det mest anerkendte miljømærke findes i regi af det, der hedder Marine Stewardship Council, forkortet MSC.
MSC er en privat uafhængig mærkningsordning for miljøvenligt og bæredygtigt fiskeri.
MSC bygger kort fortalt på tre principper.
Det er sådan kort de tre principper for MSC-systemet.
Det vil sige, at det altså er en ordning, der på mange måde tilgodeser de ønsker, der fremgår af beslutningsforslag nr. B 86.
Jeg synes jo, det er rigtig positivt, at store dele af dansk fiskeri har taget udfordringen op om et mere miljørigtigt fiskeri og nu arbejder intenst på at få så mange fiskerier som muligt MSC-certificeret inden 2012.
Allerede nu er der certificeret fire fiskerier, det er nordsøsild, sild fra Norskehavet, makrel og muslinger fra Vilsund.
Jeg synes så også, at det er godt, at MSC-certificeringen ligger hos en producentorganisation, der overordnet løfter opgaven, således at både store og små fartøjer kan være med.
Jeg har støttet og støtter det arbejde, som er i gang.
Vi har gjort det muligt at søge økonomisk støtte til projekter inden for miljømærkning gennem Den Europæiske Fiskerifond og nationale midler.
Endelig vil jeg gerne nævne, at vi jo også har gjort en række andre tiltag fra regeringens side for netop at sætte fokus på dokumentation og sporbarhed.
Det mest kendte projekt, vi har sat i værk, er nok kameraforsøget, der jo nu står over for en udvidelse til endnu flere fartøjer, og som flere lande overvejer også at sætte i gang.
Og så har vi støttet udviklingen af de her såkaldte tags på fiskekasser for at følge fiskens gang fra hav til bord.
Det er jo sådan nogle projekter, der har betydning og også er rigtig vigtige i arbejdet med miljømærkning.
Men lad mig runde af med at sige, at ud over, at det her arbejde altså er i fuld gang – og jeg synes, det er rigtig positivt, at dansk fiskeri er gået så aktivt ind i det og er i fuld gang med at få de danske fiskearter certificeret – er det jo også vigtigt, at vi kigger på det her med internationale briller.
Fisk handles globalt.
Danmark er blandt verdens største eksportlande af fisk, og derfor er det vigtigt, at vi også taler om internationalt anerkendte mærker.
Med disse ord tror jeg, at det tydeligt er fremgået, at regeringen ikke kan stemme for beslutningsforslaget, sådan som det er fremlagt.